Ġunju 11, 2020 Aġġornata 11 Ta' Ġunju, 2020 6:58pm Fl-aħħar 24 siegħa ġew irreġistrati ħames każijiet ġodda ta' Covid-19 f'Malta wara li saru 904 swab test. Tliet persuni ġew iddikjarati mfejqa biex issa t-total ta' persuni li fiequ mill-coronavirus f'Malta tela' għal 600. It-total ta' persuni li ttestjaw pożittiv għal Covid-19 huwa ta' 640, li minnhom 31 għadhom attivi. Fuq il-paġna uffiċjali tal-Ministeru għas-Saħħa fuq facebook intqal li l-każijiet il-ġodda rrapportati llum jiffurmaw parti mill-istess grupp ta' 13-il każ pożittiv. L-awtoritajiet tas-saħħa għadhom iħeġġu lil kulħadd biex isegwi d-direttivi fosthom li tinżamm distanza soċjali bejn persuna u oħra, l-iġjene u l-ilbies tal-maskri jew visors f'ċerti postijiet.